Bărbatul care, în noiembrie anul trecut, a atacat şi tâlhărit o tânără din Alba Iulia care aştepta liftul în scara unui bloc a fost condamnat, luni, în primă instanţă, la patru ani de închisoare pentru săvârşirea infracţiunii de tâlhărie calificată, potrivit informaţiilor postate pe portalul Judecătoriei Alba Iulia.

Instanţa a admis, de asemenea, în parte acţiunea civilă formulată de persoana vătămată, constituită parte civilă şi, în consecinţă, obligă inculpatul la plata sumei de 5.000 lei cu titlu de daune morale.

De asemenea, instanţa a admis acţiunea civilă formulată de Spitalul Judeţean de Urgenţă Alba şi obligă inculpatul să plătească în favoarea acestuia suma de 1.922,72 lei, cu dobânda legală aferentă calculată din ziua următoare externării tinerei - 23 noiembrie 2018 - şi până la plata efectivă, reprezentând cheltuieli de spitalizare ale victimei, scrie Agerpres.

"În baza art. 7 din Legea nr. 76/2008 dispune prelevarea de probe biologice de la inculpat, conform dispoziţiilor acestui act normativ în vederea introducerii profilului genetic al inculpaţilor în SNDGJ, atrăgând atenţia inculpatului că probele biologice recoltate vor fi utilizate pentru obţinerea şi stocarea în SNDGJ a profilului genetic", se menţionează în soluţia pe scurt.

Instanţa menţine măsura arestării preventive a lui Nicolae Tiberiu Drăgoi, care poate face apel în termen de 10 zile de la comunicare.

Un recidivist, eliberat din închisoare în septembrie 2018 în baza recursului compensatoriu, a atacat şi tâlhărit o tânără din Alba Iulia care aştepta liftul în scara unui bloc. Fapta a fost surprinsă de camera de supraveghere instalată la parterul blocului unde victima, care aştepta liftul, a fost lovită cu agresivitate. Filmuleţul, devenit viral pe reţelele de socializare, cu aproape un milion de vizualizări la scurt timp după ce a fost postat, surprinde momentul în care o tânără, de 20 de ani, este lovită cu pumnul în faţă, aceasta căzând instantaneu pe spate pe pardoseală, moment în care autorul o tâlhăreşte.

"Din actele de urmărire penală efectuate în cauză a reieşit că există probe din care rezultă că în data de 17.11.2018, în jurul orei 18,30, în timp ce aşteptau ascensorul din scara blocului M4 de pe bd. 1 Decembrie 1918 din mun. Alba Iulia, inculpatul D.N.T. i-a aplicat cu brutalitate victimei S.D.R. (în vârstă de 20 ani) o lovitură cu pumnul în zona feţei, victima a căzut pierzându-şi cunoştinţa, iar inculpatul i-a sustras telefonul mobil marca Samsung Galaxy J5 şi portofelul în care avea cartea de identitate, permisul de conducere, un card bancar şi suma de 400 lei, cauzând persoanei vătămate un prejudiciu în cuantum de aproximativ 1.500 lei", se menţionează într-un comunicat remis AGERPRES de către Parchetul de pe lângă Judecătoria Alba Iulia.

Victima s-a prezentat la spital cu pierderi de memorie. Ea le-a spus medicilor că nu ştie în ce condiţii a rămas fără telefon şi portmoneu. Reprezentanţii spitalului din Alba Iulia au anunţat Poliţia, care iniţial a deschis dosar penal pentru însuşirea bunului găsit.

Cu ocazia investigaţiilor efectuate, poliţiştii au reconstituit traseul tinerei, care nu locuieşte în blocul unde a avut loc fapta, au vizionat imaginile de pe camerele de supraveghere şi au constatat că este vorba de o tâlhărie. Suspectul a fost identificat şi dus la audieri iar procurorii au dispus punerea în mişcare a acţiunii penale împotriva acestuia pentru săvârşirea infracţiunii de tâlhărie calificată.

Inculpatul are 33 ani şi a fost condamnat în mai multe dosare penale pentru comiterea de infracţiuni grave.

"Astfel, în cursul anului 2015, inculpatul D.N.T. a fost condamnat de instanţele române pentru săvârşirea mai multor infracţiuni, printre care furt calificat şi tentativă de viol în stare de recidivă, la pedeapsa rezultantă de 4 ani 1 lună închisoare. Totodată, în anul 2013, prin hotărâre recunoscută ulterior de autorităţile române, inculpatul a fost condamnat de organele judiciare din Grecia la pedeapsa rezultantă de 7 ani şi 4 luni închisoare pentru comiterea infracţiunilor de tâlhărie şi vătămare corporală aplicându-i interdicţia de a se afla în Grecia pentru totdeauna. Menţionez că inculpatul a comis infracţiunea de tâlhărie calificată cercetată în prezenta cauză în stare de recidivă postexecutorie, la scurt timp după eliberarea la termen din data de 15.09.2018 din executarea pedepsei rezultante de 7 ani şi 2 luni închisoare", transmite reprezentantul Parchetului de pe lângă Judecătoria Alba Iulia.